Karen Jespersen (S), 2002-03-15:
Da Socialdemokratiets ordfører på området ikke kan være til stede, skal jeg her fremføre Socialdemokratiets synspunkter om forslaget.
Kommunernes Landsforening holder årsmøde netop i de her dage, i går og i dag, og et af de store temaer på årsmødet, som jeg deltog i i går, er behovet for at prioritere.
Gang på gang blev det understreget på Kommunernes Landsforenings årsmøde fra kommunerne og fra KL's lederskab, at der er begrænsede midler til et stigende antal opgaver og med en stigende forventning i befolkningen.
Man er jo samtidig i den situation, at regeringens meget hårde håndhævelse af et skattestop betyder nogle meget skrappe krav til besparelser i kommuner og amter, som jo også vil berøre kerneområder som børn, ældre og folkeskole.
Derfor synes jeg, at man må begræde et forslag som det her, hvor man prioriterer, synes jeg, stik imod den prioritering, der faktisk er behov for, nemlig en prioritering til gavn for dem, der har mest brug for det, nemlig de dårligst stillede børnefamilier og de dårligst stillede og truede børn.
Man vælger altså her at bruge et beløb, som kan blive på op imod 500 mio. kr. om året, men hvor man jo reelt ikke helt ved, hvor store beløb man taler om, på trods af at der er truende nedskæringer på vej i kommuner og amter også på børnefamilieområdet, og på trods af at vi kan se, at der er meget alvorlige problemer med socialt belastede familier.
Oven i købet er det sådan, at det er en ydelse til forældre, der vælger selv at passe deres børn, og som i forvejen går hjemme, og ydelsen kan, som det også allerede er blevet påpeget, gå til ganske velstillede forældre, som faktisk har råd til at gå hjemme.
Det er jo også et signal om, at man udvider målgruppen for offentlige ydelser netop i en tid, hvor man faktisk har brug for at prioritere, som KL's formand - i hvert fald formand indtil i går - har understreget.
Der er tværtimod brug for at indsnævre målgruppen og begrænse befolkningens forventninger til, hvor mange ydelser man kan få af det offentlige.
Det andet store problem ved forslaget, som jo også allerede er blevet understreget under de korte bemærkninger
fra flere ordføreres side,
er, at det er med til at trække arbejdskraft væk fra arbejdsmarkedet i en tid, hvor der er brug for det modsatte. Vi kender jo lidt til erfaringerne fra Norge, hvor man har forsøgt noget tilsvarende, og hvor det gav, så vidt jeg er orienteret, ganske alvorlige problemer på det norske arbejdsmarked med netop noget af det personale, der arbejder på omsorgsområderne, hvor man i forvejen mangler arbejdskraft også i Norge.
Det var meget dem, der benyttede sig af en tilsvarende mulighed.
Dem vil der blive endnu større mangel på på grund af et forslag som det her.
Der kan man også være bekymret for, at det her vil modarbejde integrationen. Jeg synes også, at høringssvarene som helhed er meget negative, og hvis man så oven i købet også havde spurgt arbejdsmarkedets parter, arbejdsgiverne og lønmodtagerne, tror jeg, man ville have fået tilsvarende kritiske høringssvar, fordi det netop trækker arbejdskraft væk fra arbejdsmarkedet. Med de kritiske bemærkninger kan jeg sige, at Socialdemokratiet ikke kan støtte lovforslaget.